  Туспуктэм: vk.com (ГГПИ имени В.Г. Короленко) Глазкарысь дышетӥсьёсты дасясь В. Г. Короленко нимо кун институтынын дышетсконнилэн азьвыл ректорезлы, карлэн дано улӥсезлы Геннадий Поздеевлы сӥзем буре ваён пул усьтӥзы. Ужрадэз Дышетӥсьлэн но наставниклэн арзылы тыпатыса радъязы. Со сярысь институтлэн пресс-службаез ивортӥз. Пулэз дышетсконнилэн куинетӥ юртэзлэн борддораз юнматӥзы. Ӵапак со юртэз пуктонэн Геннадий Поздеев 20 ар талэсь азьло кивалтӥз, ачиз но ужъёсы пыриськиз Геннадий Антонович Поздеевлэн улонэз 60 ар ӵоже, студент вакытсэ лыдъяса, институтэн герӟаськемын вал. 1992-2004 аръёсы со дышетсконнилэн ректорез луыса ужаз. Сое историез утӥсен но Удмуртиысь вылӥ образование удысысь одӥгез тужгес но умоез ректорен нималлязы. Геннадий Поздеев институтлэн нырысетӥ ректорез луиз, кудзэ вузын ужасьёс асьсэос бырйизы. Буре ваён пулэз усьтон сӥё-дано ужрадэ Удмуртиысь Кун Кенешлэн тӧроез Владимир Невоструев, Глазкарлэн тӧроез Сергей Коновалов, дышетсконнилэн туэ ректорез Янина Чиговская-Назарова, Геннадий Поздеевлэн ӵыжы-выжыосыз пыриськизы. « Геннадий Антоновичлэн быдэс улоныз – со ялан тыршемлэн но вордскем шаер понна сюлмысь ужамлэн примерез. <…> Со кивалтэм улсын вуз Удсуртиысь педагогика дышетонъя центр луиз. <…> Институтэ трос куноос вуыло, соос мед адӟозы дышетсконнилэсь вормонъёссэ но адямиослэсь нимъёссэс, кинлы луыса со вормонъёсты басьтыны луиз » Янина Чиговская-Назарова, Глазкарысь дышетӥсьёсты дасясь В. Г. Короленко нимо кун институтлэн ректорез Усьтон ужрад бере пул доры сяська понизы, Геннадий Поздееев одӥг минут чал сылыса буре вайизы. Тодэ вайытом, 2022-тӥ арын Глазкарысь пединститут визьнодан ужъя Россиысь 50 устоосыз вылӥ дышетсконниос пӧлы шедиз. Тегъёс: вылӥдышетсконниос буреваён Глазкар Удмуртия ГГПИ  